‘แอสเซทพลัส’รุกจัด3โปรโมชันLTF
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — บลจ.แอสเซท พลัส ออก 3 โปรโมชัน กระตุ้นผู้ลงทุนซื้อกองทุน LTFRMF ไม่ต้องไปรอปลายปี 
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า บริษัทเตรียมจัด 3 โปรโมชันสุดคุ้ม ให้แก่ผู้ที่ลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ที่เป็นกองทุนหุ้นและกองทุนผสม ซึ่งผู้ลงทุนจะได้รับประโยชน์ส่วนเพิ่มจากโปรโมชันสูงสุดถึง 1.2 หมื่นบาท
ทั้งนี้ เพื่อส่งเสริมให้ผู้ลงทุนได้ใช้สิทธิประโยชน์ทางภาษีเต็มอัตรา รวมถึงการสนับสนุนให้ผู้ลงทุนมีวินัยในการออมและการลงทุนอย่าง สม่ำเสมอทุกเดือน เป็นการลงทุนแบบเฉลี่ยต้นทุน 
สำหรับโปรโมชัน LTF/RMF ในปีนี้ 3 ส่วน แบ่งเป็นสำหรับผู้เปิดบัญชีรายใหม่เมื่อลงทุนตั้งแต่ 1 แสนบาทขึ้นไป ทุกยอดเงินลงทุน 2.5 หมื่นบาท รับบัตรของกำนัล (Gift Voucher) 200 บาท รวมสูงสุด 8,000 บาท ส่วนที่ 2 สำหรับผู้ถือหน่วยลงทุนเดิมของบริษัท ยอดเงินลงทุนทุก 1 แสนบาท จะได้รับบัตรของกำนัลเพิ่มจากส่วนแรกอีก 200 บาท รวมสูงสุด 1 หมื่นบาท 
ส่วนที่ 3 ผู้ลงทุนที่เลือกลงทุนผ่านโปรแกรม Asset Plus Saving Plan คือ การหักบัญชีอัตโนมัติรายเดือนในจำนวนที่เท่ากัน และมียอดเงินลงทุนรวมทั้งปีไม่ต่ำกว่า 5 หมื่นบาท ทุกๆ 1 แสนบาท จะได้รับบัตรของกำนัลเพิ่มจากส่วนแรกอีก 400 บาท รวมสูงสุด 1.2 หมื่นบาท
ด้านการปรับตัวขึ้นของตลาดหุ้นในช่วงที่ผ่านมาเป็นผลดีต่อกองทุนเปิดแอสเซท พลัส หุ้นระยะยาว (ASPLTF) ซึ่งเน้นลงทุนในบริษัทจดทะเบียนขนาดใหญ่ และมีกระแสเงินสดสูง จึงได้มีมติให้จ่ายเงินปันผลในอัตราหน่วยละ 0.35 บาท ให้แก่ผู้ถือหน่วยที่มีชื่อในทะเบียนวันที่ 13 พ.ค. และจ่ายเงินในวันที่ 20 พ.ค.
“หากปัญหาการเมืองมีบทสรุปที่ชัดเจนและไม่มีความรุนแรงต่อเนื่อง และไม่มีปัจจัยภายนอกประเทศมากระทบ ปีนี้เรามองว่าหุ้นน่าจะปรับตัวขึ้นได้ถึง 850 จุด ช่วงนี้จึงแนะนำให้ผู้ลงทุนทยอยกลับเข้ามาลงทุนอีกครั้ง” นางลดาวรรณ กล่าว